Преюдициално запитване, отправено от Commissione Tributaria Centrale - Sezione di Bologna (Italia) на 19 октомври 2010 г. - Ufficio IVA di Piacenza/Belvedere Costruzioni Srl
(Дело C-500/10)
Език на производството: италиански
Запитваща юрисдикция
Commissione Tributaria Centrale - Sezione di Bologna
Страни в главното производство
Жалбоподател: Ufficio IVA di Piacenza
Ответник: Belvedere Costruzioni Srl
Преюдициални въпроси
Допускат ли член 10 от Договора за ЕО, понастоящем член 4 от Договора за Европейския съюз и членове 2 и 22 от Шеста директива 77/388/ЕИО на Съвета от 17 май 1977 година относно хармонизиране на законодателствата на държавите членки относно данъците върху оборота, правна норма на италианската държава, съдържаща се в параграф 2а от член 3 на Декрет-закон № 40 от 25 март 2010 г., преобразуван в Закон № 73 от 22 май 2010 г., която прегражда възможността за данъчната юрисдикция да се произнесе по съществуването на данъчната претенция, своевременно предявена от администрацията с жалба срещу неблагоприятно решение и която по този начин предвижда по същество пълен отказ от спорния кредит по ДДС, след като в две съдебни инстанции е прието, че този кредит не съществува, без никакво, дори и частично плащане по спорния данъчен кредит от страна на данъчнозадълженото лице, което печели от този отказ.
____________